**EXTRAS RAPORT**

**privind participarea reprezentanților Autorității Electorale Permanente la cea de-a 8-a Adunare Generală a** ***Rețelei de competențe electorale francofone (RECEF)***

**5 noiembrie 2020**

Ca urmare a invitației primite din partea *Rețelei de competențe electorale francofone* (RECEF) de a participa la cea de-a 8-a Adunare Generală a RECEF, președintele Autorității Electorale Permanente (AEP) a aprobat participarea la videoconferință.

 RECEF este o asociație internațională care cuprinde comisii și organisme de management electoral din spațiul francofon. Aceasta a fost înființată în anul 2011 și funcționează în colaborare cu Organizația Internațională a Francofoniei (OIF). Principalele obiective ale structurii vizează acordarea sprijinului în organizarea și desfășurarea alegerilor pe teritoriul unui stat francofon, promovarea profesionalismului prin schimbul de experiențe și bune practici în materie electorală între membrii RECEF, promovarea participării active a cetățenilor la procesele electorale, precum și tratarea echitabilă a candidaților pe parcursul perioadei electorale.

AEP a devenit membru cu drepturi depline în cadrul RECEF în luna mai a anului 2016, având astfel dreptul de a participa și vota în cadrul Adunării Generale. Aceasta din urmă reprezintă o oportunitate de a urmări modul în care s-a dezvoltat rețeaua francofonă specializată, de a planifica evenimente viitoare și de a cunoaște activitatea oficialilor electorali omologi.

La cea de-a 8-a Adunare Generală RECEF au participat doi reprezentanți AEP din cadrul Departamentului Cooperare Internațională.

Reuniunea a avut loc pe platforma *Microsoft Teams*, iar agenda a presupus următoarele puncte de discuție:

1. Prezentarea participanților și verificarea cvorumului;

2. Adoptarea ordinii de zi;

3. Adoptarea *Procesului-verbal a celei de-a 7-a Adunări Generale din data de 7 iunie 2019*;

4. Prezentarea și adoptarea *Raportului de activitate 2019*;

5. Prezentarea și adoptarea *Situațiilor financiare 2019*;

6. Depunerea virtuală a raportului de sinteză: *Participarea electorală și educația pentru democrație*;

7. Prezentarea *Planului de acțiune RECEF pentru perioada 2020-2021*;

8. Prezentarea *Planului de acțiune 2020-2022 al Forumului Femeilor RECEF*;

9. Hotărârea de amânare a reînnoirii administratorilor pentru Adunarea Generală 2021;

10. Prezentarea siglei celei de-a 10-a aniversări RECEF;

11. Diverse.

 Adunarea Generală a fost prezidată de către domnul general Siaka SANGARÉ, președintele RECEF, iar discuțiile au fost moderate de către Catherine LAGACÉ, secretarul general RECEF.

La dezbaterea punctelor de pe ordinea de zi au participat 25 de persoane: reprezentanți ai RECEF și ai statelor membre în cadrul structurii internaționale.

Condițiile de cvorum au fost îndeplinite, iar Adunarea Generală a adoptat, fără modificări, ordinea de zi a ședinței, procesul-verbal a celei de-a 7-a Adunări Generale, raportul de activitate pentru anul 2019 și situațiile financiare aferente anului 2019.

Organizatorii au trecut în revistă activitățile desfășurate pe parcursul anului 2019, punând accent asupra succesului pe care l-a reprezentat organizarea în România a celei de-a 7-a Adunări Generale a RECEF și a seminarului internațional cu tema “Participarea electorală și educația pentru democrație”, în perioada 5-7 iunie. Evenimentele au reunit 31 de structuri de gestiune electorală din 21 de țări francofone, precum și numeroși parteneri internaționali. De asemenea, în cadrul reuniunii, Adunarea Generală a decis înființarea Forumului Femeilor RECEF, care și-a demarat activitatea ulterior, în cadrul unui eveniment intitulat *Genre et élections : ateliers de réflexions sur le forum des femmes du RECEF*.

Prin crearea Forumului Femeilor RECEF, rețeaua dorește să contribuie la *Strategia francofoniei pentru promovarea egalității între femei și bărbați, a drepturilor și împuternicirii femeilor și fetelor*, adoptată în 2018 de către șefii de stat și de guvern cu ocazia celui de-al XVII-lea Summit al Francofoniei. Această strategie specifică faptul că ar trebui luate „măsurile necesare pentru a integra perspectiva de gen în toate programele instituționale care privesc zona francofonă” și încurajează statele membre și guvernele să „integreze dimensiunea de gen în politicile publice și programele instituțiilor”. Menționăm faptul că această inițiativă RECEF se află, de asemenea, în concordanță cu *Agenda Națiunilor Unite pentru dezvoltare durabilă 2030*.

În cadrul celei de-a 8-a Adunări Generale RECEF a fost prezentat planul de acțiune al Forumului Femeilor. Obiectivele acestuia sunt: (1) aducerea aportului la elaborarea și promovarea unei dimensiuni de gen în cadrul organismelor de gestiune electorală, (2) consolidarea capacității, în special prin formare și împărtășirea de cunoștințe, (3) transformarea Forumului într-o platformă de *leadership* pentru promovarea egalității între femei și bărbați. Activitățile pe care le propune planul de acțiune pentru perioada 2020-2022 sunt următoarele:

* activitate integrată în cadrul seminarului anual RECEF (se va plia pe tema generală și poate să presupună unul sau mai multe ateliere). Aceasta este o oportunitate de a include perspectiva de gen în activitățile cotidiene ale RECEF și de a promova o participare și o conștientizare sporită a membrilor cu privire la această problematică;
* activitate specifică Forumului Femeilor, care se va desfășura pe parcursul a două-trei zile, în perioada noiembrie - decembrie. Această activitate va fi dedicată consolidării capacităților sau formării specifice legate de provocările identificate de participanții la activitatea de lansare din anul 2019 și va permite, în special membrilor RECEF, să continue discuțiile și reflecția asupra egalității în propria organizație. Această activitate propune, de asemenea, instruirea membrilor cu privire la aspecte specifice privind *leadership*-ul, în funcție de nevoile structurii - comunicare, gestionarea echipei, mobilizare etc.

Sub egida Forumului Femeilor, RECEF, în parteneriat cu Centrul European de Sprijin Electoral (ECES), va organiza un *webinar* cu tema *Genul și alegerile*, în data de 3 decembrie 2020. De asemenea, în decembrie 2020, va fi organizată o sesiune de formare pe tema structurii optime a unei organizații care ține cont de dimensiunea de gen, iar pe parcursul anilor 2021 și 2022 au fost anunțate ateliere specializate care vor avea loc în lunile mai (în cadrul seminarului anual) și noiembrie, temele urmând să fie anunțate ulterior.

În ceea ce privește acțiunile generale ale RECEF, s-au comunicat următoarele aspecte importante:

* în 2020, în contextul pandemiei COVID-19, RECEF a desfășurat un *webinar* privind „Alegerile în vremuri de pandemie”, pentru a permite schimburi constructive între organele de management electoral cu privire la cele mai bune abordări de pus în aplicare și pentru a beneficia de experiențele membrilor care au organizat alegeri în ultimele luni. Toți membrii au fost invitați să participe la acest eveniment. În acest fel, bunele practici au putut fi împărtășite, iar problemele întâmpinate au servit drept lecții pentru viitoarele alegeri organizate în alte state.
* în 2021, tema aleasă pentru seminarul electoral anual este „Securitatea alegerilor și securitatea cibernetică”. Într-un context în care mai multe țări observă că alegerile sunt slăbite de creșterea atacurilor teroriste sau chiar de atacurile computerizate, această problematică a fost prioritizată de membri. Contextul pandemiei a afectat, de asemenea, activitatea multor membri RECEF în organizarea alegerilor. Această nouă problemă de securitate va fi, de asemenea, inclusă în program. Seminarul, programat inițial pentru luna iunie 2020, este reprogramat acum pentru luna mai 2021 și va avea loc la Dakar, în Senegal;
* începând cu anul 2014, mai multe instituții membre RECEF au reușit să experimenteze alte modele de administrare electorală, în special datorită misiunilor de studiu și schimb de experiență efectuate cu ocazia alegerilor din Quebec, Franța, Canada, Burkina Faso, România și Senegal. Unele țări membre RECEF vor organiza alegeri legislative sau prezidențiale în 2020 și 2021, iar în urma unei analize specifice asupra contextului internațional, va putea fi identificată țara în care ar putea fi desfășurată o misiune de studiu în 2021, luându-se în considerare evoluția pandemiei COVID-19;
* misiunile de observare a alegerilor și misiunile de informare și contact sunt desfășurate în mod regulat în țările din zona francofonă, multe afându-se sub egida OIF. Ținând cont de acest lucru, RECEF propune elaborarea unui *Ghid practic pentru observarea alegerilor francofone,* destinat tuturor persoanelor care participă la aceste misiuni. Ghidul va descrie diferiții parametri de luat în considerare în contextul unei misiuni de observare electorală de calitate, neutră, bazată pe practici recunoscute la nivel internațional. Se dorește publicarea ghidului în anul 2021.

Ținând cont de contextul COVID-19, Adunarea Generală a admis amânarea reînnoirii administratorilor pentru Adunarea Generală. Astfel, această procedură va avea loc în luna mai a anului 2021[[1]](#footnote-1).

În cadrul discuției despre celebrarea a 10 ani de RECEF, care va avea loc în anul 2021, Adunarea Generală a fost informată asupra alegerii logo-ului aniversar. De asemenea, membrii RECEF au fost încurajați să transmită propuneri pentru activități specifice prin care se poate marca această aniversare. Menționăm faptul că se preconizează că ziua rețelei va fi amânată pentru sfârșitul primăverii anului 2021.

 Reuniunea s-a încheiat în urma alocuțiunii domnului general Siaka SANGARÉ, președintele RECEF, care a mulțumit participanților pentru prezența numeroasă și discuțiile constructive, precum și OIF pentru sprijinul pe care îl oferă constant RECEF.

**Concluzii**

Acest eveniment a fost organizat într-un format special (online), însă a fost primit cu entuziasm de către membrii RECEF, care au participat activ în luarea deciziilor privind punctele de pe agenda propusă.

Considerăm constructivă și valoroasă participarea la viitoarele reuniuni organizate de RECEF, precum și transmiterea de propuneri către organizație privind modalități interactive de celebrare a aniversării RECEF din 2021. De asemenea, ținând cont de asumarea internațională a României privind componenta egalității de gen, atât la nivelul Uniunii Europene, cât și la nivelul Organizației Națiunilor Unite, precum și a legislației naționale în domeniu (*Legea nr. 202/2002 privind egalitatea de șanse și de tratament între femei și bărbați, cu modificările și completările ulterioare*), propunem implicarea activă a AEP în cadrul acțiunilor organizate sub egida Forumului Femeilor RECEF.

1. *Amintim faptul că mandatul acestora a fost acordat în 2018, pentru o perioadă de 2 ani. Alegerea noilor administratori în cadrul Adunării Generale se realizează prin consens, iar mediul online nu este propice pentru discuțiile necesare în vederea desemnării.* [↑](#footnote-ref-1)